**ΚΟΥΜΑ 4, ΛΑΡΙΣΑ 41222 Λάρισα, 23/09/2024**

**ΤΗΛ: 2410 549724 – 533366**

**E-mail: info@omse.gr**

**www.omse.gr**

**Ενημερωτικό δελτίο**

Την Πέμπτη 19 Σεπτεμβρίου, πραγματοποιήθηκε συνάντηση του Δ.Σ. την Ομοσπονδίας στο ΥΠΑΑΤ. Από την πλευρά του υπουργείου μας υποδέχτηκε ο υφυπουργός κ Χ. Κέλλας, ενώ παραβρέθηκαν στην συζήτηση από το τμήμα μελισσοκομίας οι κ.κ. Τζιτζινάκης Μ. και Καλογρίδης Δ. καθώς και από το τμήμα των βιολογικών η κ. Αποστολάκη και ο κ. Περδικάρης. Την Ομοσπονδία εκπροσώπησαν οι κ.κ. Λεονταράκης Κ. , Νικόπουλος Α. , Παπιώτης Γ. , Δημητρόπουλος Τ., Μαριδάκης Γ. και Σαρούδης Π.

Κύριο θέμα της συνάντησης ήταν η κατάθεση του αιτήματος για την οικονομική ενίσχυση του κλάδου λόγω κλιματικής αλλαγής και κατά συνέπεια της ξηρασίας που πλήττει τα τελευταία χρόνια την χώρα μας και των συνεπειών στην άσκηση και επιβίωση της μελισσοκομίας. Η διαδικασία του αιτήματος συνεχίζεται με την συλλογή στοιχείων, εκτός αυτών που ήδη κατατέθηκαν, που να τεκμηριώνουν το ρεαλιστικό, κατά την γνώμη μας, ποσό των 80€ ανά μελισσοσμήνος, όπου ήταν και η πρόταση της Ομοσπονδίας.

Για δεύτερη φορά δεν έφτασε στα χέρια των αρμοδίων το mail με το αίτημα και οι μελέτες για ενίσχυση λόγω ζημιάς από μελισσοφάγους στα πρότυπα της Κύπρου και της Βουλγαρίας. Ευελπιστούμε, μετά από την συνάντηση και την αποστολή του αιτήματος ξανά, να υπάρξει η ανάλογη δραστηριοποίηση από την πλευρά του υπουργείου.

Παραδόθηκε η λίστα που συγκεντρώσαμε με τα ονόματα των συναδέλφων που δεν έχουν λάβει την ενίσχυση των 15€, ενώ έχουν κάνει δηλώσεις ζημιάς, λόγω των πλημμυρών και πυρκαγιών, προκειμένου να προχωρήσει η διαδικασία για την πληρωμή τους. Ανάλογη μέριμνα ενίσχυσης τονίσαμε ότι πρέπει να υπάρξει για τους συναδέλφους και μετά την καταστροφική φωτιά στην ΒΑ Αττική.

Για το θέμα των βιολογικών ζητήθηκε αφ' ενός η ένταξη των απορριφθέντων του μέτρου 11, στο καινούργιο βιολογικό πρόγραμμα, αφ’ εταίρου να διευκρινιστεί το μέλλον των συναδέλφων που τελειώνει η τριετής σύμβαση σε αυτό και η δυνατότητα διατήρησης ή ένταξης στο νέο.

Μετά τις 15 Οκτωβρίου θα πραγματοποιηθεί, αναμένοντας ταυτόχρονα και την απόφαση του ΣτΕ, συνάντηση με το τμήμα μελισσοκομίας για το θέμα του μητρώου.

Ζητήθηκαν διευκρινίσεις για την καθυστέρηση των πορισμάτων, με υπαιτιότητα του ΕΛΓΑ και τις συνέπειες αυτού του γεγονότος στην ολοκλήρωση του μέτρου 5.2., βάση και της ανάλογης επιστολής που στάλθηκε 2/8 η οποία δεν είχε απαντηθεί. Οι προτάσεις μας για τον νέο κανονισμό του ΕΛΓΑ που αφορούν την μελισσοκομία θα κατατεθούν στην δημόσια διαβούλευση στην πλατφόρμα OpenGov.gr. Ταυτόχρονα, εύλογα προκύπτει, ως επιτακτική ανάγκη, η διά ζώσης συνάντηση με την διοίκηση του ΕΛΓΑ για τα θέματα της μελισσοκομίας.

Εν όψει των πληρωμών για τις δράσεις 3.1 και 3.2, υπήρξε η δέσμευση ότι θα πραγματοποιηθούν κανονικά μετά τις 15 Οκτωβρίου.

Για οποιαδήποτε εξέλιξη σε κάθε θέμα που αφορά τον κλάδο μας θα υπάρξει ξεχωριστή ενημέρωση.

Συνάδελφοι / συναδέλφισσες.

Αναμένουμε τις απαντήσεις, τόσο στα παραπάνω ζητήματα, όσο και στα υπόλοιπα θέματα που τρέχει, προς όφελος του κλάδου, το ΔΣ , όπως οι τοποθετήσεις μελισσιών στα δάση, η πυροσβεστική διάταξη, η διέλευση στις παράπλευρες οδούς κτλ για ένα εύλογο χρονικό διάστημα, ζητώντας ξεκάθαρες απαντήσεις από τους αρμόδιους φορείς και την πολιτεία. Από τα αποτελέσματα θα εξαρτηθεί σαφώς και η μετέπειτα πορεία του τρόπου διεκδίκησης των αιτημάτων μας.

**Για το ΔΣ**

**O Πρόεδρος Ο Γενικός Γραμματέας**

**Λεονταράκης Κωνσταντίνος Παπιώτης Γεώργιος**